钦定古今图书集成/明伦汇编/人事典/第021卷 > 《图书编》 > 《肺脏图说》
## 钦定古今图书集成/明伦汇编/人事典/第021卷 > 《图书编》 > 《肺脏图说》

肺，金官也，为脏之华盖，居上对胃六叶，丈夫八十，肺
气衰，魄离散也。肺脉出于少商，开窍于鼻，左孔为庚，
右孔为辛。肺者，脏之长，气之本也，是以诸气属焉。久
卧则伤气。涕者肺之液，肾邪入肺则作涕。肺在形为
皮毛，故肺合于脾，其荣毛也，肺之合也。皮缓而毛落
者，肺气先死也。肺合于大肠，大肠为肺之府，上主鼻，
鼻为肺之官，故人肺伤风则鼻塞。人之容色枯者，肺
干也。人之鼻痒者，肺有虫也。人之多汗者，肺魄离于
外也。人之体黧者，肺气症也。人之多声者，肺之盛也。
人之不耐寒者，肺衰也。人之好食辛味者，肺气不足
也。人之肠鸣者，肺壅也。人之颜色鲜白者，肺无病也。
肺病食酸以收之，辛以补之，苦以泻之。禁勿寒。肺恶
寒也。